Source: https://www.advokatnawebe.sk/riesene-otazky/491-narok-zamestnankyne-na-dovolenku-po-navrate-z-materskej-rodicovskej-dovolenky
Timestamp: 2019-04-19 02:21:48+00:00

Document:
ADVOKATnaWEBE.sk - právne poradenstvo online - Nárok zamestnankyne na dovolenku po návrate z materskej/rodičovskej dovolenky
Nárok zamestnankyne na dovolenku po návrate z materskej/rodičovskej dovolenky
OTÁZKA:Dobrý deň prajem, chcela by som sa opýtať, na koľko dni dovolenky mám nárok po návrate do zamestnania po materskej a rodičovskej dovolenky. Môj zamestnávateľ totiž tvrdi, že nemám za to obdobie na dovolenku nárok.Mám 39 rokov. Na 1. MD som nastúpila 22.12.2010 a trvala do 16.08.2011. Od 17.08 2011 som bola na rodičovskej dovolenke.Na 2. MD som nastúpila 20.05.2013 a trvalo do 12.01.2014.Od 13.01. 2014 som bola na rodičovskej dovolenke, ktorý mi trvalo do 17.06.2016. So zamestnávateľom sme sa dohodli na skončení pracovného pomeru, ale keďže som pred odchodom na MD v r.2010 vyčerpala všetky dovolenky, zamestávateľ mi tvrdí, že počas MD nemám nárok na dovolenku.Poprosím o rozpis dovoleniek, ak mám nárok a presne koľko dní mám nárok počas 1. a 2. MD, a či mi má zamestnávateľ dovolenku vyplatiť, alebo si ju mám vyčerpať! Pracovný pomer uzavretý s pracovnou zmluvou na dobu neurčitu mi trvá od 25.08.2009.
- dovolenkou za kalendárny rok, na ktorú má nárok iba zamestnanec, ktorý počas celého kalendárneho roka bol zamestnaný iba u jedného zamestnávateľa a zároveň odpracoval v tomto kalendárnom roku aspoň 60 dní;
- dovolenkou za odpracované dni, na ktorú má rovnako nárok iba zamestnanec, ktorý počas celého kalendárneho roka bol zamestnaný iba u jedného zamestnávateľa, avšak v danom kalendárnom roku neodpracoval minimálne 60 dní.
Ako uvádzate v texte Vašej otázky, v súčasnosti máte 39 rokov, a teda základná výmera Vašej dovolenky podľa ustanovenia § 103 ods. 1 Zákonníka práce je 5 týždňov, čo pri štandardnom 5-dňovom pracovnom týždni predstavuje 25 dní platenej dovolenky.
Iná, dlhšia výmera Vašej dovolenky môže byť dojednaná vo Vašej pracovnej zmluve, alebo v kolektívnej zmluve (ak taká je u Vášho zamestnávateľa uzatvorená). Ak máte so zamestnávateľom dojednanú dlhšiu výmeru dovolenky, tak pri výpočte Vašich nárokov je potrebné vychádzať z tejto dlhšej výmery. Pre účely tejto odpovede (nakoľko v texte Vašej otázky nie je táto skutočnosť uvedená) budeme vychádzať zo základnej výmery dovolenky podľa Zákonníka práce v trvaní 5 týždňov.
Dovolenka za kalendárny rok 2010:
Na tento kalendárny rok pripadalo celkovo 251 pracovných dní.
V období od 01.01.2010 do 21.12.2010 ste riadne vykonávali prácu, resp. ste čerpali dovolenku, ktorá sa na tento účel považuje za výkon práce. Na toto obdobie pripadá 245 pracovných dní, ktoré sa vo Vašom prípade považujú za odpracované.
Ďalej v období od 22.12.2010 do 31.12.2010 ste boli na materskej dovolenke, pričom na toto obdobie pripadá 6 pracovných dní (tieto pracovné dni sa vo Vašom prípade rovnako považujú za odpracované dni).
Z uvedeného teda vyplýva, že za kalendárny rok 2010 Vám vznikol nárok na plnú výmeru dovolenky za kalendárny rok v rozsahu 25 dní platenej dovolenky. Zamestnávateľ nemá právo v tomto kalendárnom roku pristúpiť ku kráteniu Vašej dovolenky.
Ako uvádzate v texte Vašej otázky, v roku 2010 ste vyčerpali všetku dovolenku, takže pre účely tohto výpočtu nebudeme brať do úvahy tento kalendárny rok.
Dovolenka za kalendárny rok 2011:
V období od 01.01.2011 do 16.08.2011 ste boli na materskej dovolenke, pričom na toto obdobie pripadá 158 pracovných dní. Tieto pracovné dni sa vo Vašom prípade považujú za odpracované dni.
Následne v období od 17.08.2011 do 31.12.2011 ste boli na rodičovskej dovolenke podľa ustanovenia § 166 ods. 2 Zákonníka práce, pričom na toto obdobie pripadá 92 pracovných dní, ktoré sa však vo Vašom prípade považujú za neodpracované.
Keďže v tomto kalendárnom roku sa vo Vašom prípade za odpracovaných považuje viac ako 60 dní, tak za kalendárny rok 2011 Vám vznikol nárok na dovolenku za kalendárny rok v plnej výmere 25 pracovných dní. Zamestnávateľ v tomto kalendárnom roku nemôže pristúpiť ku kráteniu Vašej dovolenky, nakoľko počet pracovných dní, ktoré sa vo Vašom prípade považujú za neodpracované je nižší ako 100.
Dovolenka za kalendárny rok 2012:
Za kalendárny rok 2012 Vám teda nevznikol nárok na žiadnu dovolenku (ani na dovolenku za kalendárny rok a ani na dovolenku za odpracované dni).
V období od 01.01.2013 do 19.05.2013 ste boli na rodičovskej dovolenke podľa ustanovenia § 166 ods. 2 Zákonníka práce, pričom na toto obdobie pripadá 94 pracovných dní, ktoré sa však vo Vašom prípade považujú za neodpracované.
V období od 20.05.2013 do 31.12.2013 ste boli na materskej dovolenke, pričom na toto obdobie pripadá 158 pracovných dní. Tieto pracovné dni sa vo Vašom prípade považujú za odpracované dni.
Keďže v tomto kalendárnom roku sa vo Vašom prípade za odpracovaných považuje viac ako 60 dní, tak za kalendárny rok 2013 Vám vznikol nárok na dovolenku za kalendárny rok v plnej výmere 25 pracovných dní. Zamestnávateľ v tomto kalendárnom roku nemôže pristúpiť ku kráteniu Vašej dovolenky, nakoľko počet pracovných dní, ktoré sa vo Vašom prípade považujú za neodpracované je nižší ako 100.
V období od 01.01.2014 do 12.01.2014 ste boli na materskej dovolenke, pričom na toto obdobie pripadá 6 pracovných dní. Tieto pracovné dni sa vo Vašom prípade považujú za odpracované dni.
Následne v období od 13.01.2014 do 31.12.2014 ste boli na rodičovskej dovolenke podľa ustanovenia § 166 ods. 2 Zákonníka práce, pričom na toto obdobie pripadá 242 pracovných dní, ktoré sa však vo Vašom prípade považujú za neodpracované.
Keďže v tomto kalendárnom roku vo Vašom prípade nebola splnená podmienka 60 odpracovaných dní a ani podmienka odpracovania aspoň 21 pracovných dní, tak za kalendárny rok 2014 Vám neprislúcha žiadna dovolenka (ani dovolenka za kalendárny rok a ani dovolenka za odpracované dni).
Dovolenka za kalendárny rok 2016:
V období od 01.01.2016 do 17.06.2016 ste boli na rodičovskej dovolenke podľa § 166 ods. 2 Zákonníka práce. Na toto obdobie pripadá celkovo 117 pracovných dní, ktoré sa vo Vašom prípade považujú za neodpracované.
V prípade, ak v tomto kalendárnom roku odpracujete aspoň 21 pracovných dní, tak Vám vznikne nárok na dovolenku za odpracované dni vo výmere 2 pracovné dni (1/12-ina základnej výmery dovolenky). Nakoľko však počet neodpracovaných dní za tento kalendárny rok presahuje 100, tak zamestnávateľ môže pristúpiť ku kráteniu Vašej dovolenky opätovne o 1/12-inu základnej výmery dovolenky.
Konkrétnu výšku Vášho nároku na dovolenku za kalendárny rok 2016 bude možné určiť až po ukončení tohto kalendárneho roka, resp. po ukončení Vášho pracovného pomeru u súčasného zamestnávateľa. Z uvedeného dôvodu pre účely tohto výpočtu nebudeme brať do úvahy kalendárny rok 2016.
Na základe doteraz uvedených skutočností máte, za obdobie trvania Vašej materskej a následne rodičovskej dovolenky, voči svojmu zamestnávateľovi nárok na platenú dovolenku v celkovej výmere 50 dní, ktorá pozostáva z dovolenky za kalendárny rok 2011 a dovolenky za kalendárny rok 2013.
Čo sa týka čerpania/preplatenia dovolenky, tak v zmysle ustanovenia § 111 ods. 1 Zákonníka práce „čerpanie dovolenky určuje zamestnávateľ po prerokovaní so zamestnancom podľa plánu dovoleniek určeného s predchádzajúcim súhlasom zástupcov zamestnancov tak, aby si zamestnanec mohol dovolenku vyčerpať spravidla vcelku a do konca kalendárneho roka. Pri určovaní dovolenky je potrebné prihliadať na úlohy zamestnávateľa a na oprávnené záujmy zamestnanca. Zamestnávateľ je povinný určiť zamestnancovi čerpanie aspoň štyroch týždňov dovolenky v kalendárnom roku, ak má na ne nárok, a ak určeniu čerpania dovolenky nebránia prekážky v práci na strane zamestnanca.“
Prezentovaný výpočet vychádza zo štandardného 5-dňového pracovného týždňa, čo pri základnej 5-týždňovej výmere dovolenky predstavuje 25 dní platenej dovolenky. V prípade, ak zamestnanec pracuje na pracovnom mieste s inou dĺžkou trvania pracovného týždňa (kratšou alebo dlhšou), tak týždeň dovolenky pri vyjadrení na dni vždy zodpovedá počtu pracovných dní, ktoré pripadajú na pracovný týždeň zamestnanca.
Ak zamestnanec pracuje na pracovnom mieste napr. so štvordňovým pracovným týždňom, tak týždeň dovolenky tohto zamestnanca predstavuje 4 dní a základná výmera dovolenky v trvaní 5 týždňov po prepočítaní na dni predstavuje 20 dní platenej dovolenky.
Na strane druhej, ak zamestnanec pracuje na pracovnom mieste napr. so šesťdňovým pracovným týždňom, tak týždeň dovolenky tohto zamestnanca predstavuje 6 dní a základná výmera dovolenky v trvaní 5 týždňov po prepočítaní na dni predstavuje 30 dní platenej dovolenky.

References: § 103
 § 166
 § 166
 § 166
 § 166
 § 111